JHB-polisie skiet twee rowers dood, vang drieArgieffoto: SAPD / Facebook Twee vermeende rowers is tydens ŉ skietery met die polisie in Randburg, Johannesburg doodgeskiet en drie is in hegtenis geneem. Kapt. Augustinah Selepe, provinsiale polisiewoordvoerder, het gesê vyf gewapende mans het Donderdag by ŉ huis in Sundowner ingestorm en ŉ huishulp en drie kinders, tussen die ouderdomme van vyf en 15 jaar oud, aangehou. “Die huishulp het die paniekknoppie gedruk, waarna ŉ veiligheidsmaatskappy reageer het en die polisie in kennis gestel het,” het Selepe gesê. Die rowers het in ŉ voertuig met elektriese toestelle, ŉ skootrekeneaar en selfone van die huis gevlug toe beamptes van die veiligheidsmaatskappy opgedaag het. “Die polisie was onderweg na die huis toe hulle die verdagtes se voertuig gesien het. Die verdagtes het op die polisie losgebrand en die polisie het teruggevuur. Die verdagtes het beheer oor hul voertuig verloor en by die kruising van President Foucheweg en Malibongwerylaan teen ŉ verkeerslig en twee ander voertuie gebots.” Buiten die twee mans wat doodgeskiet is, is twee beseer en onder polisiebewaking na ŉ hospitaal geneem. Die vyfde verdagte is in hegtenis geneem. Die polisie ondersoek ŉ saak van gewapende roof, die besit van ŉ ongelisensieerde vuurwapen en die besit van gesteelde eiendom.